-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

3.1 ลักษณะการให้บริการ บริษัทแบ่งลักษณะการให้บริการของบริษัทเป็น 3 ประเภท ดังนี้

3.1.1 บริการขนส่งสินค้า (Transportation)

บริษัทเป็นผู้ให้บริการขนส่งสินค้าสินค้าประเภทวัตถุดิบอุตสาหกรรม เช่น แคลไซน์ สังกะสีแท่ง
และสินค้าประเภทสารเคมีอันตราย เช่น กำมะถันเหลว โซดาไฟน้ำ เป็นต้น
รวมทั้งผลิตภัณฑ์เชื้อเพลิงและพลังงาน เช่น ก๊าซธรรมชาติสำหรับรถยนต์ (Natural Gas for
Vehicle – NGV) ซึ่งเป็นการให้บริการขนส่งตามความต้องการของลูกค้า
โดยการให้บริการขนส่งสินค้าแต่ละประเภทดังกล่าวข้างต้นต้องการการดูแลในการขนส่งและรถขนส่งที่เหมาะสมกับสินค้าแต่ละประเภท
ซึ่งบริษัทมีรถขนส่งซึ่งสามารถรองรับการขนส่งสินค้าทุกประเภทดังกล่าวข้างต้น
โดยรถที่ใช้การขนส่งประกอบด้วยรถ 6 ล้อ 10 ล้อ รถหัวลาก และหางพ่วงบรรทุก
ทำให้บริษัทสามารถรองรับการขนส่งสินค้าได้หลากหลายตามความต้องการของลูกค้า
โดยทั่วไปการจัดรถขนส่งแบ่งเป็นรถขนส่งตามสัญญาว่าจ้างซึ่งจะไม่สามารถนำไปใช้ในการให้บริการขนส่งกับงานอื่นได้
และรถขนส่งที่จัดไว้สำหรับลูกค้าทั่วไป ซึ่งจะมีการทำความสะอาดถังบรรจุก่อนให้บริการขนส่ง
ทุกครั้งที่มีการขนส่งสินค้าคนละประเภท ทั้งนี้ บริษัทยังให้บริการพิธีการกรมศุลกากรให้กับลูกค้าด้วย

ทั้งนี้ บริษัทมีสาขาที่ให้บริการรวม 6 สาขา คือ สาขาตาก จังหวัดตาก สาขาบางปะอิน
จังหวัดพระนครศรีอยุธยา สาขาระยอง จังหวัดระยอง สาขาบางปู จังหวัดสมุทรปราการ
สาขาลานกระบือ จังหวัดกำแพงเพชร และสาขาขอนแก่น จังหวัดขอนแก่น
ซึ่งมีลักษณะการให้บริการโดยทั่วไปเป็นการให้บริการกับลูกค้าที่ต้องการผู้ให้บริการขนส่งดำเนินการให้
(Outsourcing) เพื่อลดภาระในการบริหารงานขนส่ง
โดยเฉพาะการขนส่งเคมีภัณฑ์และก๊าซอันตรายที่มีกระบวนการซับซ้อนและต้องการความปลอดภัยสูงในการขนส่ง
ดังนั้น จึงต้องอาศัยความรู้และประสบการณ์เฉพาะด้านในการจัดการ เป็นต้น

นโยบายการกำหนดราคา

บริษัทมีนโยบายเสนอราคาที่เหมาะสมแก่ลูกค้า
ซึ่งพิจารณาจากรูปแบบการขนส่งและเงื่อนไขของการบริการ
โดยกระบวนการให้บริการขนส่งจะปรับให้เป็นไปตามความต้องการของลูกค้าแต่ละราย ทั้งนี้
ปัจจัยที่สำคัญที่นำมาพิจารณาในการคิดค่าบริการ คือ ระยะทาง ราคาน้ำมัน และค่าแรงงาน ทั้งนี้
ค่าบริการโดยส่วนใหญ่จะแปรผันตามระยะทางที่ขนส่ง ราคาน้ำมันและค่าแรงงานขั้นต่ำ
โดยเฉพาะราคาน้ำมันซึ่งมีความผันผวนมากและอาจส่งผลกระทบต่อต้นทุนให้บริการ ดังนั้น
ในการจัดทำสัญญาการให้บริการขนส่งโดยมากจะกำหนดอัตราค่าบริการที่สามารถปรับได้ส่วนหนึ่งตามราคาน้ำมันที่เปลี่ยนแปลงไปเมื่อเทียบกับราคาน้ำมันที่มีการปรับครั้งล่าสุด
และค่าแรงขั้นต่ำที่เปลี่ยนแปลงไปเมื่อเทียบกับค่าแรงขั้นต่ำ ณ วันที่ทำสัญญา
โดยค่าบริการจะปรับได้ตามสัดส่วนที่ได้มีการกำหนดไว้ในสัญญา
ซึ่งความสามารถในการปรับราคาค่าบริการทำให้บริษัทสามารถลดความเสี่ยงจากผลกระทบของความผันผวนของราคาน้ำมันลงได้

มาตรฐานความปลอดภัย

บริษัทได้คำนึงถึงมาตรฐานความปลอดภัยในการให้บริการขนส่งเป็นอันดับแรกควบคู่ไปความต่อตรงเวลาซึ่งบริษัทตระหนักว่าการเลือกใช้รถที่มีสมรรถนะสูงประกอบกับการคัดสรรบุคลากรที่มีคุณภาพเป็นส่วนสำคัญที่ทำให้การปฏิบัติงานเป็นไปตามเป้าหมาย
สามารถส่งสินค้าให้ถึงจุดหมายตามกำหนดอย่างปลอดภัย
โดยไม่ก่อให้เกิดความเสียหายต่อทรัพย์สินของลูกค้าและบริษัท

รถขนส่งทุกคันของบริษัทได้มาตราฐานตามที่กฏหมายกำหนด
และจะต้องผ่านการตรวจเช็คสภาพก่อนการใช้งาน
พร้อมติดตั้งอุปกรณ์เพื่อความปลอดภัยระดับมาตรฐานไว้บนรถทุกคัน เช่น
วาล์วนิรภัยป้องกันการรั่วไหลของสารเคมี และอุปกรณ์ระงับเหตุเบื้องต้นอื่นๆ เป็นต้น
ตลอดจนพนักงานขับรถต้องได้รับการฝึกอบรม
เพื่อให้เกิดความรู้ความเข้าใจและทักษะในการระงับเหตุเบื้องต้นอันเกิดจากสารเคมีที่บรรทุกให้ครอบคลุมและเพียงพอต่อการปฏิบัติงานได้อย่างมีประสิทธิภาพ
และมีการตรวจวัดสารเสพติดและปริมาณแอลกอฮอล์ในร่างกายพนักงานขับรถก่อนปฏิบัติงาน

ทั้งนี้ เพื่อให้การดำเนินงานและการบริหารงานยานพาหนะมีประสิทธิภาพ บริษัทได้นำระบบ GPS
มาใช้โดยติดตั้งกับตัวรถ เพื่อติดตามตำแหน่งของรถในขณะปฏิบัติงาน
เพิ่มประสิทธิภาพในการตรวจสอบเส้นทาง
บันทึกและควบคุมความเร็วในการขับขี่ให้เหมาะสมกับประเภทสินค้าที่ขนส่ง
ตรวจสอบและวิเคราะห์การปฏิบัติงานของพนักงานขับรถในการจอดหรือหยุดพักตามระเบียบปฏิบัติ
รวมถึงการเก็บประวัติการใช้น้ำมันของรถขนส่ง ตลอดจนอัตราสิ้นเปลืองน้ำมัน เป็นต้น
เพื่อตรวจสอบและป้องกันการทุจริต

ด้วยประสิทธิภาพในการบริหารจัดการในคุณภาพการบริการและความปลอดภัย
บริษัทได้รับการรับรองมาตรฐาน ISO 9001:2008 และ OHSAS 18001: 2007
ในคุณภาพบริการและความปลอดภัย ในปี 2552

3.1.2 บริการจัดเก็บและกระจายสินค้า (Warehousing / Distribution Center)

นอกจากธุรกิจให้บริการขนส่งแล้ว
บริษัทยังให้บริการจัดเก็บและกระจายสินค้าประเภทวัตถุดิบอุตสาหกรรม เช่น
โลหะสังกะสีแท่งบริสุทธิ์ และโลหะสังกะสีผสม ที่นิคมอุตสาหกรรมบางปะอิน
จังหวัดพระนครศรีอยุธยา
โดยให้บริการจัดเก็บสินค้าและกระจายสินค้าต่อให้กับลูกค้ารายย่อยของผู้ว่าจ้าง
หรือท่าเรือในกรณีเป็นสินค้าส่งออก
ด้วยระบบการจัดเก็บและจัดส่งสินค้าที่ควบคุมด้วยคอมพิวเตอร์ออนไลน์ (Computer Online)
เพื่อลูกค้าสามารถตรวจสอบปริมาณสินค้าที่เหลืออยู่ในศูนย์จัดเก็บได้ทันทีที่ต้องการ

กระบวนการให้บริการโดยทั่วไป
เป็นการให้บริการจัดเก็บสินค้าพร้อมบริการกระจายสินค้าให้กับลูกค้าของผู้ว่าจ้าง
โดยบริการจะครอบคลุมตั้งแต่บริษัทส่งรถขนส่งไปรับสินค้าจากโรงงานของลูกค้า
แล้วนำสินค้าดังกล่าวมาจัดเก็บไว้ที่คลังสินค้าของบริษัทที่นิคมอุตสาหกรรมบางปะอิน
จังหวัดพระนครศรีอยุธยา
เพื่อรอการจัดส่งให้กับผู้ซื้อของลูกค้าหรือจัดส่งไปยังท่าเรือในกรณีเป็นสินค้าส่งออก
ตามแผนการจัดส่งสินค้าของลูกค้าที่แจ้งไว้กับบริษัท ทั้งนี้ บริษัทได้ติดตั้งระบบรักษาความปลอดภัย
เช่น ระบบกล้องวงจรปิด อุปกรณ์ตรวจค้นโลหะตามร่างกาย และหน่วยรักษาความปลอดภัย 24
ชั่วโมง เป็นต้น เพื่อป้องกันการสูญหายของสินค้าจนได้รับความไว้วางใจจากลูกค้าเสมอมา ทั้งนี้
ปัจจุบันบริษัทให้บริการจัดเก็บและกระจายสินค้าประเภทโลหะสังกะสีให้กับ บมจ. ผาแดง อินดัสทรี
ซึ่งการให้บริการจัดเก็บและกระจายสินค้า ช่วยให้ลูกค้าสามารถลดต้นทุนในการบริหารจัดเก็บสินค้า
(Inventory) และต้นทุนในการจัดส่งสินค้า (Transportation) ได้

3.1.3 บริการบริหารงานขนส่ง (Transportation Management)

บริษัทเป็นผู้มีประสบการณ์และมีความเชี่ยวชาญด้านระบบการขนส่งมายาวนาน
ประกอบกับความมีประสบการณ์ด้านการจัดการที่ดี
เข้าใจถึงความต้องการของลูกค้าและสามารถให้คำแนะนำปรึกษาจัดการปัญหาเรื่องการขนส่งให้เกิดประสิทธิภาพไปยังลูกค้าได้
ปัจจุบันบริษัทให้บริการบริหารงานขนส่งที่สาขาลานกระบือ จังหวัดกำแพงเพชร
ซึ่งมีลักษณะการให้บริการโดยสรุป คือ
บริษัทจะเป็นผู้ให้บริการขนส่งน้ำมันดิบจากแท่นขุดเจาะ/คลังสินค้าของลูกค้าที่ลานกระบือไปยังพิษณุโลก
โดยบริษัทเป็นผู้บริหารจัดการทุกด้านที่ไม่เกี่ยวกับทรัพย์สินตัวรถ
เนื่องจากส่วนหัวรถและห่างพ่วงบรรทุกเป็นสินทรัพย์ของลูกค้า
ซึ่งการให้บริการของบริษัทครอบคลุมการบริหารจัดการทุกด้านตั้งแต่ การขนส่ง
การจัดหาพนักงานขับรถ ซึ่งเป็นบุคลากรของบริษัท การจัดคิวรถ การจัดหาน้ำมันเชื้อเพลิง
รวมถึงการซ่อมบำรุง โดยลูกค้าจะรับผิดชอบเป็นผู้ซ่อมบำรุงส่วนหัวรถลาก
ในขณะที่บริษัทจะเป็นผู้รับผิดชอบในการซ่อมบำรุงส่วนหางและด้วยความไว้วางใจที่ลูกค้ามีให้บริษัทจากการให้บริการขนส่งกับลูกค้าดังกล่าวมานานกว่า
5 ปี

3.2 ตลาดและสภาวะการแข่งขัน

3.2.1 กลยุทธ์ทางการตลาด

ในการกำหนดกลยุทธ์ทางการแข่งขันและนโยบายการดำเนินธุรกิจนั้นอยู่ภายใต้เป้าหมายการให้บริการที่ทำให้ลูกค้าได้รับความพึงพอใจสูงสุด
(Maximize Customer Satisfaction)
โดยบริษัทได้พัฒนาและปรับปรุงการให้บริการให้มีประสิทธิภาพและ
มีคุณภาพ โดยกำหนดเกณฑ์วัดคุณภาพของบริการดังต่อไปนี้

-   ประสิทธิภาพการจัดส่งสินค้าตามเวลาที่ลูกค้าต้องการ 98% ภายในระยะเวลา 1 เดือน

-   อุบัติเหตุที่ส่งผลกระทบต่อการบริการจัดส่งเป็น 0% ทุกเดือน

-   คำร้องเรียนของลูกค้า เรื่อง การจัดส่งสินค้าไม่ครบจำนวนเป็น 0% ทุกเดือน

-   คำร้องเรียนของลูกค้า เรื่อง ความสุภาพของพนักงานขับรถไม่เกิน 2 ครั้ง ภายในระยะเวลา
    1 เดือน

การให้บริการขนส่ง และบริการจัดเก็บและกระจายสินค้าที่มีคุณภาพของบริษัท
จะนำมาซึ่งการสร้างมูลค่าเพิ่มให้กับบริษัท
โดยกลยุทธ์การแข่งขันและนโยบายการดำเนินธุรกิจที่สำคัญของบริษัทมีดังต่อไปนี้

(1) การรักษาฐานลูกค้าปัจจุบัน

ปัจจุบันลูกค้าของบริษัทส่วนใหญ่เป็นผู้ผลิตในประเทศที่อยู่ในอุตสาหกรรมพื้นฐาน เช่น
อุตสาหกรรมเหมืองแร่ อุตสาหกรรมปิโตรเคมีและเคมีภัณฑ์ อุตสาหกรรมเชื้อเพลิงและพลังงาน
ซึ่งประกอบด้วย โรงถลุงแร่ โรงงานผลิตสารเคมี และ
โรงสำรวจและผลิตปิโตรเลียม และก๊าซธรรมชาติสำหรับรถยนต์ (Natural Gas for Vehicle
– NGV) เป็นต้น โดยลูกค้าดังกล่าวเป็นผู้ผลิตขนาดใหญ่ในอุตสาหกรรมพื้นฐาน เช่น บริษัท ผาแดง
อินดัสทรี จำกัด (มหาชน), บริษัท วีนิไทย จำกัด (มหาชน), บริษัท ปตท. จำกัด (มหาชน),
และ บริษัท ปตท. สำรวจและผลิตปิโตรเลียม จำกัด (มหาชน) เป็นต้น
ซึ่งลูกค้าบางรายได้ใช้บริการขนส่งของบริษัทนานกว่า 5 ปี โดยมีการต่อสัญญากับบริษัทอย่างต่อเนื่อง
เนื่องจากเชื่อมั่นถึงคุณภาพและความปลอดภัยของการบริการของบริษัท
ซึ่งการรักษาฐานลูกค้าดังกล่าวไว้ด้วยการรักษาคุณภาพของการบริการและความสัมพันธ์อันดี
ถือเป็นกลยุทธ์ที่สำคัญในการขยายการให้บริการในอนาคต

(2) การให้บริการที่มีคุณภาพด้วยความเชี่ยวชาญชำนาญเฉพาะด้าน

การให้บริการที่มีคุณภาพนั้นหมายความรวมถึงการบริการที่มุ่งเน้นความปลอดภัย และตรงต่อเวลา
โดยจะนำมาซึ่งการสร้างมูลค่าเพิ่มให้กับบริษัท การประกอบธุรกิจให้บริการขนส่งนั้น
ความปลอดภัยถือเป็นหัวใจสำคัญของการบริการ โดยเฉพาะการขนส่งสารเคมี
ผลิตภัณฑ์เชื้อเพลิงและพลังงาน
ซึ่งหากเกิดความผิดพลาดในการขนส่งอาจจะนำมาซึ่งความเสียหายที่ร้ายแรงได้ ดังนั้น
กลยุทธ์ที่สำคัญเป็นอันดับหนึ่งในการบริการขนส่งของบริษัท
คือการบริหารงานขนส่งด้วยมาตรฐานความปลอดภัย
โดยทุกขั้นตอนของการให้บริการจะคำนึงถึงความปลอดภัยเป็นอันดับแรก
ด้วยการปฏิบัติงานโดยเจ้าหน้าที่ที่มีความรู้ประสบการณ์และความชำนาญในการจัดการงานขนส่งสารเคมี
ซึ่งที่ผ่านมาบริษัทได้รับความไว้วางใจจากลูกค้ามาโดยตลอด

ทั้งนี้ คุณภาพของบุคลากรโดยเฉพาะพนักงานขับรถถือเป็นปัจจัยสำคัญของงานบริการขนส่ง
เพราะพนักงานขับรถจะเป็นผู้รับผิดชอบการขนส่งตั้งแต่ออกจากจุดรับสินค้าจนถึงปลายทาง ดังนั้น
บริษัทจึงให้ความสำคัญกับพนักงานขับรถมากซึ่งต้องผ่านการทดสอบก่อนเข้าทำงานและต้องได้รับการฝึกอบรมให้มีทักษะความรู้ก่อนปฏิบัติงานจริง
และบริษัทยังส่งเสริมโดยจัดให้มีโบนัสขับขี่ปลอดภัยให้กับพนักงานขับรถเพื่อส่งเสริมการขับขี่รถด้วยความระมัดระวัง

การให้บริการขนส่งนั้นสิ่งที่สำคัญนอกจากความปลอดภัย คือ การตรงต่อเวลา
ด้วยสาขาที่ให้บริการรวม 6 สาขา ประกอบกับการวางแผนการดำเนินงานที่ดี
เริ่มตั้งแต่การศึกษาเส้นทางเดินรถเพื่อวางแผนการเดินรถให้สามารถขนส่งสินค้าได้รวดเร็วและตรงตามเวลา
รวมถึงการตรวจสอบสภาพรถทุกครั้งก่อนออกเดินรถให้อยู่ในสภาพที่พร้อมใช้งานได้อย่างมีประสิทธิภาพ
เพื่อลดความเสี่ยงในการเกิดเหตุรถเสียระหว่างทางนำมาซึ่งความล่าช้าในการให้บริการขนส่งได้

ด้วยประสิทธิภาพในการบริหารจัดการในคุณภาพการบริการและความปลอดภัย
บริษัทได้รับการรับรองมาตรฐาน ISO 9001:2008 และ OHSAS 18001: 2007
ในคุณภาพบริการและความปลอดภัย ในปี 2552

(3) การให้บริการที่หลากหลาย

บริษัทเป็นผู้ให้บริการขนส่งสินค้าหลากหลายประเภทตามความต้องการของลูกค้า
ทั้งประเภทวัตถุดิบอุตสาหกรรมไปจนถึงสารเคมีและก๊าซอันตราย ซึ่งประกอบด้วยของแข็ง ของเหลว
และก๊าซ เช่น โลหะสังกะสีแท่ง, แคลไซน์, กำมะถันเหลว, โซดาไฟน้ำ, น้ำมันดิบ และก๊าซ NGV
เป็นต้น นอกจากนี้
บริษัทยังให้บริการจัดเก็บและกระจายสินค้าไปยังลูกค้าปลายทางหรือท่าเรือขนส่งตามในกรณีส่งออกความต้องการของลูกค้า
การให้บริการยังรวมถึงการให้บริการบริหารงานขนส่งด้วยผู้มีประสบการณ์และมีความเชี่ยวชาญด้านระบบขนส่ง
ทั้งนี้ บริการที่หลากหลายของบริษัทส่งผลให้สามารถรองรับความต้องการของลูกค้าได้มากขึ้น

(4) การบริหารภาพลักษณ์ที่ดี

การให้บริการขนส่งของบริษัทเป็นการให้บริการกับลูกค้าแบบ Outsourcing
ทำให้บริษัทเสมือนเป็นตัวแทนของลูกค้าในการขนส่ง
ซึ่งบริษัทมีการบริหารงานแบบมืออาชีพด้วยตระหนักว่านอกจากบริการงานขนส่งที่ปลอดภัย
และตรงเวลาแล้ว บริษัทยังมีหน้าที่ในการเป็นตัวแทนเผยแพร่ภาพลักษณ์ที่ดีของลูกค้าสู่สาธารณชนด้วย

ทั้งนี้ บริษัทมีนโยบายการสร้างภาพลักษณ์ที่ดีในฐานะเสมือนเป็นตัวแทนของลูกค้า
ด้วยการสร้างความเชื่อมั่นให้แก่ผู้พบเห็นถึงความปลอดภัยในการขนส่ง
โดยการรักษาสภาพรถที่ใช้ในการขนส่งให้อยู่ในสภาพสมบูรณ์ สะอาดเรียบร้อย
รวมถึงพนักงานขับรถจะแต่งกายด้วยเครื่องแบบที่สะอาดเรียบร้อย
พร้อมได้รับการอบรมให้มีกริยามารยาทที่สุภาพอ่อนน้อม พร้อมให้บริการที่ดี

(5) การขยายการให้บริการในต่างประเทศ

บริษัทมีเป้าหมายที่จะขยายการให้บริการในต่างประเทศ โดยฉพาะประเทศเพื่อนบ้านใกล้เคียง
ซึ่งมีความต้องการใช้บริการขนส่งของบริษัทในการขนส่งสินค้าและสารเคมีต่างๆจากประเทศไทยไปประเทศลาวสำหรับใช้ในกระบวนการผลิต
ทั้งนี้ ในปี 2552 บริษัทได้เริ่มขยายการบริการไปยังประเทศเพื่อนบ้าน
โดยให้บริการขนส่งสารเคมีไปประเทศลาว รวมถึงการให้เช่าถังบรรจุขนาดใหญ่ (ISO Tank)
ของบริษัท

3.2.2 กลุ่มลูกค้าเป้าหมาย

-   กลุ่มเป้าหมายหลัก (Primary Target)
    คือกลุ่มลูกค้าเดิมโดยเป็นการให้บริการขนส่งเพิ่มขึ้นให้กับลูกค้าปัจจุบันที่ใช้บริการขนส่งของบริษัทอยู่แล้ว
    ได้แก่ กลุ่มผู้ผลิตวัตถุดิบอุตสาหกรรม เคมีภัณฑ์ เชื้อเพลิงและพลังงาน
    และเสนอการให้บริการที่เกี่ยวเนื่องให้กับลูกค้า เช่น บริการจัดเก็บและกระจายสินค้า (Ware
    House / Distribution Center) และบริการบริหารงานขนส่ง (Transportation
    Management) ต่อไป

-   กลุ่มเป้าหมายรอง (Secondary Target) คือกลุ่มลูกค้าใหม่
    ได้แก่กลุ่มผู้ผลิตเคมีภัณฑ์หรือวัตถุดิบในอุตสาหกรรมซึ่งยังไม่ได้ใช้บริการของบริษัท
    โดยบริษัทมีกลยุทธ์การทำตลาดสำหรับกลุ่มนี้แบบ Forward integration
    คือการเข้าสร้างความสัมพันธ์และนำเสนอบริการเข้าสู่กลุ่มผู้ผลิตหรือบริษัทที่เป็นผู้รับสินค้าปลายทางที่บริษัทจัดส่งให้
    เนื่องจากบริษัทเป็นผู้ขนส่งเคมีภัณฑ์หรือวัตถุดิบสำหรับใช้ในอุตสาหกรรมการผลิตให้อยู่แล้ว
    ทำให้บริษัทมีโอกาสที่เข้าถึงกลุ่มเป้าหมาย
    ซึ่งกลุ่มเป้าหมายดังกล่าวมีโอกาสได้เห็นถึงคุณภาพงานบริการขนส่งของบริษัทอยู่แล้ว

อนึ่ง บริษัทมีนโยบายเสนอราคาที่เหมาะสมแก่ลูกค้า
ซึ่งพิจารณาจากรูปแบบการขนส่งและเงื่อนไขของการบริการ ทั้งนี้
ปัจจัยที่สำคัญที่นำมาพิจารณาในการคิดค่าบริการ คือ ระยะทาง ราคาน้ำมัน และค่าแรงงานขั้นต่ำ
ซึ่งในการจัดทำสัญญาการให้บริการขนส่งจะกำหนดอัตราค่าบริการที่สามารถปรับได้ส่วนหนึ่งตามราคาน้ำมันที่เปลี่ยนแปลงไปเมื่อเทียบกับราคาน้ำมันที่มีการปรับครั้งล่าสุด
และค่าแรงขั้นต่ำที่เปลี่ยนแปลงไปเมื่อเทียบกับค่าแรงขั้นต่ำ ณ วันที่ทำสัญญา
โดยค่าบริการจะปรับได้ตามสัดส่วนที่ได้มีการกำหนดไว้ในสัญญา
ซึ่งความสามารถในการปรับราคาค่าบริการทำให้บริษัทสามารถลดความเสี่ยงจากผลกระทบของความ
ผันผวนของราคาน้ำมันลงได้ทั้งนี้
การปรับอัตราค่าบริการดังกล่าวสอดคล้องกับการปรับอัตราค่าบริการกับลูกค้ารายอื่นของบริษัท

3.2.3 การจำหน่ายและช่องทางการจัดจำหน่าย

-   การเข้าประมูลงานโครงการต่าง ๆ เนื่องจากธุรกิจของบริษัทเป็นธุรกิจให้บริการขนส่ง
    ซึ่งลูกค้าส่วนใหญ่ของบริษัทเป็นผู้ผลิตรายใหญ่ในอุตสาหกรรมพื้นฐาน ดังนั้น
    ช่องทางการจัดจำหน่ายของบริษัทโดยมากแล้วจะเป็นการเข้าประมูลงานโครงการต่างๆ
    และด้วยความพร้อมของทรัพยากรบุคคลและยานพาหนะอุปกรณ์ที่ใช้ในการขนส่ง
    ทำให้บริษัทสามารถรองรับงานโครงการขนาดใหญ่ได้

-   ได้รับการแนะนำจากลูกค้าเดิม
    การได้รับการแนะนำจากลูกค้าเดิมให้กับลูกค้าใหม่เป็นอีกช่องทางการจำหน่ายที่สำคัญ
    เนื่องจากการได้รับความไว้วางใจจากลูกค้าเดิมเป็นระยะเวลานาน
    ช่วยสร้างความเชื่อมั่นลูกค้าใหม่ให้เกิดความไว้วางใจในคุณภาพของการบริการของบริษัท

3.3 ภาวะอุตสาหกรรมและการแข่งขัน

3.3.1 ภาวะอุตสาหกรรม

ธุรกิจบริการขนส่งขนาดใหญ่มีทิศทางการขยายตัวสอดคล้องกับภาวะเศรษฐกิจของประเทศ
โดยการเปลี่ยนแปลงจะสอดคล้องกับการเติบโตของอุตสาหกรรมภาคการผลิต
โดยเฉพาะอุตสาหกรรมโลหะพื้นฐาน อุตสาหกรรมเคมีภัณฑ์ และอุตสาหกรรมเชื้อเพลิงพลังงาน
เนื่องจากบริษัทเป็นผู้ให้บริการขนส่งให้กับกลุ่มอุตสาหกรรมดังกล่าวเป็นหลัก
ซึ่งเมื่อพิจารณาจากภาพแสดงดัชนีผลผลิตอุตสาหกรรม (Manufacturing Production Index:
MPI) และดัชนีการส่งสินค้า (Shipment Index) ซึ่งครอบคลุมอุตสาหกรรม 53 กลุ่ม
จัดทำโดยสำนักงานเศรษฐกิจอุตสาหกรรม
จะเห็นว่าภาคการผลิตของประเทศมีการเติบโตอย่างต่อเนื่อง
โดยมีอัตราการเติบโตของดัชนีผลผลิตอุตสาหกรรม และดัชนีการส่งสินค้าเฉลี่ยตั้งแต่ปี 2546 – ปี
2551 ประมาณร้อยละ 8.5 และร้อยละ 8.0 ตามลำดับ ทั้งนี้
เนื่องจากสภาวะเศรษฐกิจชะลอตัวในปี 2552 ทำให้ดัชนีดังกล่าวมีการขยายตัวติดลบร้อยละ (7.2)
และร้อยละ (8.0) ตามลำดับ

[]

สำหรับปี 2553 สำนักงานเศรษฐกิจคาดว่าดัชนีผลผลิตอุตสาหกรรมจะกลับมาขยายตัวเป็นบวก
โดยจะขยายตัวอยู่ในช่วงร้อยละ 6.0 – 8.0
เนื่องจากสัญญาณการฟื้นตัวของเศรษฐกิจโลกที่ชัดเจนมากขึ้น โดยเฉพาะประเทศในเอเชีย
ประกอบกับการเดินหน้าโครงการต่างๆของภาครัฐ

  จำนวนรถจดทะเบียนประเภทรถบรรทุกไม่ประจำทางแยกตามลักษณะรถ

  หน่วย: คัน

  ------------------- --------- ------------ -------- -------------- ---------------- -------------- -------- -------- ------------------ --------
  รถบรรทุกไม่ประจำทาง   รวม       กระบะบรรทุก   ตู้บรรทุก   บรรทุกของเหลว   บรรทุกวัตถุอันตราย   บรรทุกเฉพาะกิจ   พ่วง      กึ่งพ่วง    กึ่งพ่วงบรรทุกวัสดุยาว   ลากจูง

  ปี 2550              135,996   36,532       10,835   1,789          4,032            9,484          10,746   35,213   136                27,229

  ปี 2551              147,770   38,643       12,131   2,201          3,936            9,978          11,519   38,896   140                15,520

  ปี 2552              156,237   39,792       13,247   2,273          4,062            10,474         12,323   41,608   140                32,318
  ------------------- --------- ------------ -------- -------------- ---------------- -------------- -------- -------- ------------------ --------

ที่มา: กรมการขนส่งทางบก

อุตสาหกรรมเคมีภัณฑ์

ผลิตภัณฑ์เคมีพื้นฐานโดยส่วนใหญ่จะใช้เป็นวัตถุดิบเบื้องต้นในการผลิตสำหรับอุตสาหกรรมหลักต่างๆ
เช่น อุตสาหกรรมปิโตรเลียม อุตสาหกรรมผลิตสารเคมี อุตสาหกรรมผลิตวัสดุก่อสร้าง
อุตสาหกรรมชิ้นส่วนอิเล็กทรอนิกส์ และอุตสาหกรรมอื่นๆ เช่น อุตสาหกรรมผลิตสบู่ ผงซักฟอก
เยื่อกระดาษ เป็นต้น
ทำให้การขนส่งสินค้าประเภทสารเคมีหรือวัตถุอันตรายมีการขนส่งทางถนนเพิ่มขึ้น
โดยการขนส่งสินค้าประเภทสารเคมีหรือวัตถุอันตรายมีแนวโน้มเป็นไปในทิศทางเดียวกับความต้องการใช้สินค้าประเภทดังกล่าวในภาคอุตสาหกรรมต่างๆ
ทั้งนี้ อุตสาหกรรมเคมีภัณฑ์ในปี 2553
สำนักงานเศรษฐกิจอุตสาหกรรมคาดว่าจะดีขึ้นเนื่องจากมาตรการกระตุ้นของภาครัฐ
โครงการไทยเข้มแข็ง
ประกอบกับมีคำสั่งซื้อจากต่างประเทศเพิ่มมากขึ้นและภาวะเศรษฐกิจของโลกที่กำลังจะดีขึ้น

การขนส่งสินค้าประเภทสารเคมีและวัตถุอันตรายนั้น
มีความเสี่ยงต่อการเกิดอุบัติเหตุที่ร้ายแรงค่อนข้างสูง
โดยสามารถสรุปจำนวนสถิติอุบัติภัยวัตถุเคมีได้ดังนี้

  ------------------- ---------------- ------------------ ----------------
  ประเภทวัตถุเคมี        จำนวนอุบัติภัย (ครั้ง)                    

                      2550             2551               2552

  วัตถุระเบิด            8                6                  11

  ก๊าซไวไฟ / น้ำมัน      47               21                 25

  สารเคมีกลุ่มอื่น         39               16                 12
  ------------------- ---------------- ------------------ ----------------

ทีมา: www.chemtrack.org สนับสนุนโดย สกว. NCE-EHWM

อุตสาหกรรมพลังงานและปิโตรเลียม

ในปี 2552 บริษัทได้ขยายการให้บริการขนส่งในอุตสาหกรรมพลังงานและปิโตรเลียม
โดยเริ่มให้บริการขนส่งก๊าซธรรมชาติสำหรับรถยนต์ (Natural Gas for Vehicle – NGV)
ซึ่งผู้บริหารของบริษัทได้เล็งเห็นถึงศักยภาพในการเติบโตในอนาคตของอุตสาหกรรมพลังงานและปิโตรเลียม
โดยเฉพาะก๊าซ NGV
และบริษัทคาดว่าจะขยายการให้บริการขนส่งในอุตสาหกรรมดังกล่าวเพิ่มขึ้นในอนาคต
ซึ่งสามารถสรุปภาวะอุตสาหกรรมได้ดังนี้

สถานการณ์ราคาน้ำมันในตลาดโลกยังคงผันผวนอย่างต่อเนื่อง
ซึ่งความไม่แน่นอนของแนวโน้มการปรับตัวขึ้นของราคาน้ำมัน ทำให้ NGV
เป็นพลังงานทางเลือกที่น่าสนใจ ส่งผลให้ความต้องการใช้ก๊าซ NGV
มีอัตราการเพิ่มขึ้นอย่างก้าวกระโดด นอกจากนี้ความต้องการใช้ก๊าซ NGV
ในภาคคมนาคมขนส่งทดแทนการใช้น้ำมัน มีแนวโน้มอัตราความต้องการใช้เติบโตต่อเนื่องในอนาคต
เนื่องจากได้รับการส่งเสริมจากภาครัฐอย่างต่อเนื่อง เช่น โครงการส่งเสริมการลงทุนติดตั้ง NGV
ของภาคเอกชน การส่งเสริมการใช้ก๊าซ NGV ในรถขนส่งมวลชน รถราชการ และแท็กซี่
การเร่งขยายสถานีบริการก๊าซ NGV เป็นต้น โดยความต้องการใช้ NGV สำหรับปี 2552 – 2555
ดังภาพ

ความต้องการใช้ NGV

[]

  ที่มา: สำนักงานโยบายพลังงานและแผนพลังงาน ประมาณการโดย บริษัท ปตท. จำกัด
  (มหาชน)

จากความต้องการใช้ก๊าซ NGV เพิ่มขึ้นอย่างต่อเนื่อง และการส่งเสริมให้ใช้ก๊าซ NGV ในภาคขนส่ง
เพื่อลดผลกระทบต่อสภาพเศรษฐกิจอันเนื่องจากราคาน้ำมันดิบและน้ำมันสำเร็จรูปในตลาดโลกปรับตัวสูงขึ้น
รวมถึงเป็นการสนับสนุนยุทธศาสตร์พลังงานของประเทศ บริษัท ปตท. จำกัด (มหาชน)
มีแผนการขยายสถานีทั้งในเขตกรุงเทพ ปริมณฑล และภูมิภาค
ตามแนวถนนสายหลักและตามแนวท่อส่งก๊าซธรรมชาติของ ปตท. รวมทั้งในอู่จอดรถของ Fleet
ต่างๆ โดย ปตท. มีเป้าหมายขยายสถานี NGV สำหรับปี 2553 – 2555 ดังนี้

จำนวนรถและสถานี NGV

[]

ที่มา: บริษัท ปตท. จำกัด (มหาชน)

ทั้งนี้ ก๊าซ NGV ถือเป็นเชื้อเพลิงที่มีต้นทุนต่ำ ซึ่งเหมาะสำหรับการใช้ในอุตสาหกรรมขนส่ง เช่น
รถประจำทาง รถบรรทุก รถแท็กซี่ และรถตู้สาธารณะ เป็นต้น จะเห็นได้ว่าสถานีก๊าซ NGV
ยังคงมีการขยายตัวในอนาคต ซึ่งถือเป็นโอกาสในการเติบโตของบริษัทในการให้บริการขนส่งก๊าซ
NGV

3.3.2 โอกาสในการขยายธุรกิจของบริษัทไปยังประเทศเพื่อนบ้าน

ตามแผนของกระทรวงคมนาคมใน 5 ปีข้างหน้า มีแผนใช้งบประมาณ 1 ล้านล้านบาท
ในการก่อสร้างถนน รางรถไฟ ท่าเรือ
และสนามบินในประเทศและเชื่อมกับประเทศเพื่อนบ้านเพื่อรองรับการค้าชายแดนในแต่ละปีที่พุ่งขึ้นสูง
ปัจจุบันทางหลวงของไทยมีความยาว 5 หมื่นกิโลเมตร และถนนทางเชื่อมต่าง ๆ กว่า 1.28
แสนกิโลเมตร
ซึ่งภาครัฐไม่ได้มองระบบโลจิสติกส์ภายในประเทศเพียงอย่างเดียวยังมีกับประเทศเพื่อนบ้าน
โดยไทยมีโครงการที่มีข้อตกลงในระดับภูมิภาคกับประเทศเพื่อนบ้านมากมาย
ล่าสุดคือโครงการสร้างถนนจากด่านห้วยโกร๋น จังหวัดน่าน-เมืองปากแบ่ง
สาธารณรัฐประชาธิปไตยประชาชนลาว (สปป.ลาว) การประมูลสร้างสะพานข้ามแม่น้ำโขงแห่งที่ 4
ที่อำเภอเชียงของ จังหวัดเชียงราย ซึ่งเป็นจุดเริ่มต้นของถนน R3A (ไทย-สปป.ลาว-จีน)
ถนนสาย 67 ช่องสะงำ จังหวัดศรีสะเกษ-เสียมราฐ ด้านการเชื่อมกับพม่า
มีถนนสายกาญจนบุรี-ทวาย และสายเมียวดี ตรงข้ามอำเภอแม่สอด จังหวัดตากไปเมืองต่าง ๆ
ของพม่าบริเวณเชิงเขาตะนาวศรี

ปัจจุบันไทยมีจุดผ่านแดน (Check points) กับประเทศเพื่อนบ้านหลายจุด
โดยจุดผ่านแดนไทย-สปป.ลาวมี 13 จุด กับกัมพูชามี 6 จุด กับพม่า 3 จุด
และจุดผ่านแดนถาวรกับมาเลเซีย 7 จุด ซึ่งไทยกับมาเลเซียจะมีรถบรรทุกจดทะเบียน 2
ป้ายทั้งในไทยและมาเลเซีย นอกจากนี้ ไทยยังมีข้อตกลงโควตารถบรรทุก ไทย-เวียดนามฝ่ายละ
250 คัน ไทยสามารถขนส่งสินค้าผ่าน สปป.ลาวไปเวียดนามโดยไม่ต้องเปลี่ยนรถบรรทุก
เช่นเดียวกับข้อตกลงกับ สปป.ลาวและพม่า รถบรรทุกสามารถวิ่งผ่านไทยไปมาเลเซีย สิงคโปร์ได้
(ที่มา:สมาคมขนส่งทางบกแห่งประเทศไทย 2 มีนาคม 2553) ดังนั้น
จึงนับเป็นโอกาสที่ดีสำหรับบริษัท ในการขยายธุรกิจไปยังประเทศเพื่อนบ้าน
เพื่อเป็นการขยายฐานลูกค้าต่างประเทศ ด้วย

3.3.3 ภาวะการแข่งขัน

ปัจจุบัน การขนส่งสินค้าด้วยรถบรรทุกมี.สัดส่วนร้อยละ 86%
ของปริมาณการขนส่งทั้งหมดเนื่องจากประเทศไทยมีระบบโครงสร้างพื้นฐานทางถนนค่อนข้างดี
ทำให้สามารถทำการขนส่งทางถนนได้โดยสะดวกครอบคลุมทั่วประเทศ และเข้าถึงได้ทุกพื้นที่แบบ
Door to Door ปัจจุบันประเทศไทยมีจำนวนรถบรรทุกเพื่อใช้ในการขนส่งประมาณ 680,000 คัน
มีผู้ประกอบการฯ รวมประมาณ 320,000 ราย ส่วนใหญ่เป็นผู้ประกอบการฯ ขนาดกลางและเล็ก
มีผู้ประกอบการฯ รายใหญ่ไม่มากนัก
ธุรกิจด้านการขนส่งด้วยรถบรรทุกมีการแข่งขันในด้านราคาค่อนข้างสูง
และยังต้องมีการพัฒนาเรื่องคุณภาพและมาตรฐานในการให้บริการมากขึ้นทั้งในด้านคุณภาพ
ความรวดเร็วทันเวลา และความหลากหลายของบริการ (ที่มา:
สมาคมขนส่งทางบกแห่งประเทศไทย 20 กรกฎาคม 2552) อย่างไรก็ตาม
ผู้ประกอบการแต่ละรายมีกลุ่มลูกค้าที่แตกต่างกัน
หรือมีความเชี่ยวชาญในการขนส่งสินค้าแต่ละประเภทต่างกัน เช่น ขนส่งอาหาร ขนส่งวัสดุก่อสร้าง
ขนส่งสารเคมี ขนส่งผลิตภัณฑ์เชื้อเพลิงและพลังงาน เป็นต้น
ปัจจุบันผู้ประกอบการที่ถือเป็นคู่แข่งโดยตรงของบริษัทมีจำนวน 4 ราย (ข้อมูลจากผู้บริหารบริษัท)
ซึ่งเป็นผู้ประกอบธุรกิจขนส่งผลิตภัณฑ์เคมีภัณฑ์ ผลิตภัณฑ์เชื้อเพลิงและพลังงาน
โดยมีลูกค้าหลักอยู่ในกลุ่มผู้ผลิตน้ำมัน ก๊าซ NGV และปิโตรเคมี เป็นต้น และมีทุนจดทะเบียนตั้งแต่
15 ล้านบาท ถึง 400 ล้านบาท

การประเมินส่วนแบ่งตลาดสำหรับบริษัททำได้ยาก เนื่องจากมีผู้ประกอบการจำนวนมาก ทั้งนี้
บริษัทไม่มีนโยบายแข่งขันด้านราคากับผู้ประกอบการรายอื่น
แต่จะให้ความสำคัญเรื่องความปลอดภัยเป็นอันดับแรก
รวมทั้งคำนึงถึงประสิทธิภาพและคุณภาพของการบริการ
ซึ่งที่ผ่านมาลูกค้ามีความพึงพอใจในการให้บริการของบริษัท
โดยมีอัตราค่าบริการที่สมเหตุสมผลกับการบริการดังกล่าว
โดยลูกค้าได้ให้ความไว้วางใจและเลือกใช้บริการกับบริษัท
จุดเด่นในการแข่งขันสำหรับธุรกิจให้บริการขนส่งของบริษัทอยู่ที่ศักยภาพในการขยายฐานลูกค้าและให้บริการที่ครอบคลุมความต้องการของลูกค้า
ความปลอดภัย และตรงเวลา ความพร้อมของบุคลากรและยานพาหนะ ซึ่งด้วยความรู้
ทักษะความชำนาญ และประสบการณ์ที่ผ่านมา ทำให้บริษัทมีความพร้อมในด้านต่างๆ ในการแข่งขัน
ซึ่งผู้บริหารเชื่อว่าบริษัทมีจุดเด่นในการแข่งขัน ดังต่อไปนี้

-   มีประสบการณ์ในธุรกิจขนส่งเคมีภัณฑ์มานาน มีความเชี่ยวชาญในธุรกิจ
    และได้รับความไว้วางใจจากลูกค้ามาตลอดระยะเวลากว่า 10 ปี

-   มีมาตรฐานความปลอดภัยในการปฏิบัติงาน ด้วยบุคลากรที่มีประสบการณ์และความชำนาญ
    ประกอบกับประสิทธิภาพของยานพาหนะและอุปกรณ์ที่ได้รับการดูแลอย่างสม่ำเสมอ
    ทำให้ลูกค้าเกิดความมั่นใจในคุณภาพการบริการของบริษัท โดยในปี 2552
    บริษัทได้รับการรับรองมาตรฐาน ISO 9001:2008 และ OHSAS 18001: 2007
    ในคุณภาพบริการและความปลอดภัย

-   มีบริการขนส่งสินค้าที่หลากหลาย
    เริ่มจากการขนส่งสินค้าไปยังจุดหมายตามความต้องการของลูกค้า
    โดยสามารถขนส่งสินค้าได้หลากหลายประเภท เช่น วัตถุดิบอุตสาหกรรม
    สารเคมีและก๊าซอันตราย เป็นต้น
    และการให้บริการจัดเก็บและกระจายวัตถุดิบอุตสาหกรรมต่อให้กับลูกค้ารายย่อยของผู้ว่าจ้างหรือจัดส่งไปยังท่าเรือ
    รวมถึงการให้บริการบริหารงานขนส่ง
    ทำให้สามารถตอบสนองความต้องการที่หลากหลายของลูกค้าได้

-   ด้วยเครือข่ายของบริษัทที่ให้บริการรวม 6 สาขา
    ทำให้สามารถให้บริการขนส่งแก่ลูกค้าได้อย่างทั่วถึงตามความต้องการของลูกค้า

-   มีพันธมิตรทางการค้าที่แข็งแกร่ง โดยลูกค้าหลักของบริษัท
    ส่วนใหญ่เป็นผู้ผลิตรายใหญ่ในอุตสาหกรรมโลหะสังกะสี อุตสาหกรรมเคมีภัณฑ์
    และอุตสาหกรรมเชื้อเพลิงและพลังงาน เช่น บริษัท ผาแดง อินดัสทรี จำกัด (มหาชน),
    บริษัท วีนิไทย จำกัด (มหาชน), บริษัท ปตท. จำกัด (มหาชน), บริษัท
    ปตท.สำรวจและผลิตปิโตรเลียม จำกัด (มหาชน) เป็นต้น
    ซึ่งล้วนแล้วแต่เป็นบริษัทที่มั่นคงมีชื่อเสียงเป็นที่รู้จัก
    ซึ่งช่วยสร้างความเชื่อมั่นลูกค้าใหม่เกิดความไว้วางใจในคุณภาพของการบริการของบริษัท

-   ความสามารถในการรักษาอัตราการเติบโตรายได้และกำไรสุทธิ
    ซึ่งที่ผ่านมามีรายได้และกำไรสุทธิเพิ่มขึ้นทุกปี ทั้งนี้
    รายได้ของบริษัทเป็นรายได้ที่ค่อนข้างมั่นคงจากการทำสัญญาระยะยาวกับลูกค้า
    และมีการต่อสัญญากับลูกค้าเรื่อยมา

-   มีความพร้อมของบุคลากร ยานพาหนะและอุปกรณ์
    สำหรับการให้บริการโครงการขนาดใหญ่ได้อย่างมีประสิทธิภาพ

3.4 การจัดหาผลิตภัณฑ์และบริการ 

ธุรกิจบริการขนส่งเป็นธุรกิจที่ต้องอาศัยความรู้และประสบการณ์ในการบริหารจัดการกระบวนการทำงาน
เพื่อให้การบริการมีประสิทธิภาพและมีมาตรฐานความปลอดภัยสูง
ปัจจัยสำคัญของกระบวนการขนส่งที่มีคุณภาพ ประกอบด้วย
รถขนส่งที่มีสมรรถนะสูงอายุการใช้งานยาวนาน
พนักงานขับรถที่มีความชำนาญสามารถปฏิบัติหน้าที่ด้วยความปลอดภัย
และการจัดซื้อน้ำมันซึ่งถือเป็นต้นทุนหลักของการให้บริการขนส่งของบริษัท

3.4.1 การจัดหาและการซ่อมบำรุงยานพาหนะที่ใช้ในกระบวนการขนส่ง

การจัดหายานพาหนะถือเป็นปัจจัยหลักในการประกอบธุรกิจให้บริการขนส่ง
โดยยานพาหนะที่สำคัญสำหรับใช้ในการขนส่ง ประกอบด้วย รถหัวลาก และหางพ่วงบรรทุก
โดยบริษัทจะสั่งซื้อจากผู้ผลิตที่มีความน่าเชื่อถือ
พร้อมทั้งพิจารณาถึงคุณภาพของรถขนส่งให้เป็นไปตามที่กฎหมายกำหนด
ซึ่งในปัจจุบันบริษัทมีการสั่งซื้อรถจากผู้ผลิตและจัดจำหน่ายจำนวน 3 ราย ได้แก่ บริษัท
ฮีโน่มอเตอร์ส (ประเทศไทย) จำกัด, บริษัท วอลโว่ ทรัค แอนด์ บัส (ประเทศไทย) จำกัด,
และ บริษัท
มิตซูบิชิ ฟูโซ ทรัค (ประเทศไทย) จำกัด ซึ่งมีบริการหลังการขาย คือ การซ่อมบำรุง
และการให้บริการอะไหล่ ทั้งนี้ รถขนส่งของบริษัททุกคันได้มีการทำประกันภัยประเภท 3
คุ้มครองความเสียหายของคู่กรณี ตามพระราชบัญญัติประกันภัย

การดูแลรักษารถอย่างสม่ำเสมอถือเป็นหัวใจสำคัญในการรักษารถให้อยู่ในสภาพดีพร้อมใช้งานได้ทันที
ดังนั้น บริษัทได้จัดให้มีการตรวจเช็คสภาพตามระยะการใช้งานของรถหัวลาก และหางพ่วงบรรทุก
ตลอดจนรถบรรทุกอื่น ๆ โดยจะทำการตรวจเช็คตามตารางเวลาที่ได้มีการวางแผนไว้แล้ว
พร้อมทั้งทำการซ่อมบำรุงและเปลี่ยนอะไหล่ที่เสื่อมสภาพตามระยะการใช้งาน
เพื่อให้รถสามารถใช้งานได้อย่างสมบูรณ์และมีอายุการใช้งานยาวนาน ทั้งนี้
บริษัทมีศูนย์ซ่อมใหญ่ที่สาขาตาก สำหรับการซ่อมบำรุงรถขนส่งของบริษัท
ซึ่งได้รับใบอนุญาตประกอบกิจการโรงงาน (ร.ง.4) จากกระทรวงอุตสาหกรรม สำหรับการสร้าง
ประกอบ ดัดแปลง หรือเปลี่ยนแปลงสภาพเครื่องยนต์ หรือรถพ่วง
และการทำชิ้นส่วนพิเศษสำหรับรถยนต์หรือรถพ่วง

3.4.2 การจัดหาและการฝึกอบรมพนักงานขับรถ

การดำเนินธุรกิจให้บริการขนส่งนั้น
พนักงานขับรถถือเป็นบุคลากรที่มีส่วนสำคัญสำหรับงานบริการขนส่งที่ปลอดภัย ดังนั้น
บริษัทจึงให้ความสำคัญในการคัดสรรพนักงานขับรถที่มีคุณภาพมาร่วมงาน
ด้วยวิธีการคัดเลือกพนักงานขับรถอย่างเข้มงวด โดยมีเกณฑ์การคัดเลือกดังต่อไปนี้

-   พนักงานขับรถต้องมีประสบการณ์ในการขับรถบรรทุกอย่างน้อย 2-3 ปีก่อนเข้าทำงานกับบริษัท

-   ต้องมีใบอนุญาตขับรถสำหรับการขับขี่รถขนส่งประเภทต่างๆ โดยเฉพาะใบอนุญาตขับรถประเภท
    3 สำหรับขับรถประเภทรถหัวลาก และประเภท 4 สำหรับขับรถขนส่งวัตถุอันตราย

-   ต้องผ่านการทดสอบของบริษัทก่อนที่จะรับเข้าทำงาน ทั้งการสอบข้อเขียน สัมภาษณ์
    และการสอบขับรถ

เมื่อได้รับการบรรจุเป็นพนักงานขับรถของบริษัทแล้ว สำหรับพนักงานใหม่ก่อนที่จะปฏิบัติงานจริง
พนักงานขับรถต้องผ่านการฝึกอบรมการขับขี่ที่ปลอดภัย
พร้อมทั้งได้รับการฝึกทักษะในการระงับเหตุฉุกเฉินเบื้องต้นอันเกิดจากสารเคมีที่บรรทุก
สำหรับพนักงานปัจจุบัน บริษัทจะจัดให้มีการอบรมทุกปีอย่างต่อเนื่อง
เพื่อฟื้นฟูเทคนิคการขับขี่อย่างปลอดภัย
และความรู้เบื้องต้นเกี่ยวกับสารเคมีให้ครอบคลุมและเพียงพอต่อการปฏบัติงาน
ตลอดจนเสริมทักษะที่จำเป็นให้แข็งแกร่งขึ้น
โดยจะได้รับการอบรมจากทั้งภายในบริษัทและจากการว่าจ้างบริษัทภายนอก
โดยมีค่าใช้จ่ายในการอบรมประมาณ 3,000 – 10,000 บาท/ครั้งซึ่งตัวอย่างหลักสูตรในการอบรม
มีดังต่อไปนี้

-   การขับขี่รถอย่างมืออาชีพ และการป้องกันการหลับใน

-   ความรู้เบื้องต้นเกี่ยวกับสารเคมีและก๊าซ และการขนส่งสารเคมีและก๊าซอันตราย

-   แผนปัองกันและระงับอัคคีภัยเบื้องต้น

-   วิธีการล้างถังบรรจุสารเคมี

ทั้งนี้ บริษัทมีอัตราการลาออกของพนักงานขับรถโดยเฉลี่ย (ปี 2550 – 2552) ประมาณร้อยละ
11.00 ต่อปี โดยร้อยละ 80 ของพนักงานขับรถที่ลาออกเป็นพนักงานระดับปฏิบัติการที่มีอายุงาน
0-3 ปี

3.4.3 การจัดหาน้ำมันเชื้อเพลิง

น้ำมันเชื้อเพลิงถือเป็นปัจจัยสำคัญที่มีผลต่อการบริหารต้นทุนของธุรกิจให้บริการขนส่ง
ซึ่งบริษัทได้ตระหนักถึงความสำคัญดังกล่าวจึงให้ความสำคัญกับการจัดหาน้ำมันเชื้อเพลิงอย่างมีประสิทธิภาพ
โดยฝ่ายจัดซื้อจะทำการเปรียบเทียบราคาน้ำมันเชื้อเพลิงของผู้จัดจำหน่ายแต่ละรายที่อยู่ในทะเบียนของบริษัท
(Verder List) ก่อนทำการสั่งซื้อ โดยบริษัทจะสั่งซื้อน้ำมันจากผู้จัดจำหน่ายหลายราย
ซึ่งเป็นบุคคลภายนอกและไม่มีการผูกขาดกับผู้จัดจำหน่ายรายใดรายหนึ่ง
บริษัทจึงไม่มีความเสี่ยงจากการพึ่งพาผู้จัดจำหน่ายรายใดรายหนึ่ง

ความถี่ของการจัดซื้อน้ำมันดีเซลของแต่ละสาขาจะไม่เท่ากันเนื่องจากปริมาณการใช้งานของแต่ละสาขาไม่เท่ากัน
โดยเมื่อน้ำมันเหลืออยู่เท่ากับปริมาณขั้นต่ำ (โดยเฉลี่ยจะอยู่ที่ 3,000 – 4,000 ลิตร หรือประมาณ
2 วันต่อครั้ง) สาขาจะให้แจ้งให้ทางสำนักงานใหญ่เป็นผู้สั่งซื้อน้ำมัน
ซึ่งหลังจากทำการจัดซื้อเรียบร้อยแล้วผู้จัดจำหน่ายจะจัดส่งน้ำมันให้กับบริษัท
โดยจัดเก็บน้ำมันไว้ที่ถังบรรจุน้ำมันขนาดใหญ่ตามสำนักงานสาขา ทั้งนี้
บริษัทไม่มีนโยบายสั่งซื้อน้ำมันล่วงหน้าเพื่อสำรองไว้ใช้ในช่วงที่ราคาน้ำมันปรับตัวลดลง
เนื่องจากบริษัทพิจารณาแล้วเห็นว่าการซื้อน้ำมันล่วงหน้ามีความเสี่ยงมากกว่าประโยชน์ที่ได้รับจากต้นทุนที่ลดลง
ทั้งนี้
ในการจัดทำสัญญาการให้บริการขนส่งโดยมากจะกำหนดอัตราค่าบริการที่สามารถปรับได้ส่วนหนึ่งตามราคาน้ำมันที่เปลี่ยนแปลง
เมื่อเทียบกับราคาน้ำมันที่มีการปรับครั้งล่าสุด
โดยค่าบริการจะปรับได้ตามสัดส่วนที่ได้มีการกำหนดไว้ในสัญญา
ซึ่งความสามารถในการปรับราคาค่าบริการทำให้บริษัทสามารถลดความเสี่ยงจากผลกระทบของความผันผวนของราคาน้ำมันลงได้

นอกจากนี้ บริษัทมีระบบควบคุมการรั่วไหลของน้ำมันเชื้อเพลิง โดยรถทุกคันได้มีการติดตั้งระบบ GPS
เพื่อแสดงผลของสถานะปริมาณน้ำมันในถัง ความเร็ว
และบันทึกพฤติกรรมในการขับขี่ของพนักงานขับในการขับและจอดพักตามระเบียบปฏิบัติ
รวมถึงการเก็บประวัติการใช้น้ำมันของรถขนส่ง ตลอดจนอัตราสิ้นเปลืองน้ำมัน เป็นต้น
เพื่อตรวจสอบและป้องกันการทุจริต นอกจากนี้
มีการปิดผนึกฝาน้ำมันที่ตัวถังรถเพื่อป้องกันการลักลอบขโมยน้ำมันจากตัวถัง
โดยจะมีการเติมน้ำมันที่จุดออกรถครั้งเดียวสำหรับการวิ่งในระยะทางสั้น
สำหรับรถขนส่งที่ต้องวิ่งระยะไกลจะมีการเติมน้ำมันตามจุดที่กำหนดไว้ ทั้งนี้
ผู้จัดการสาขาจะวัดผลการปฏิบัติงานของรถขนส่งในแต่ละเดือน เช่น
วิ่งได้กี่เที่ยวและมีการทำอัตราการใช้น้ำมันรถทุกคันเป็นประจำทุกเดือน เป็นต้น

3.4.4 การจัดหายางรถ อะไหล่ และวัสดุอื่นๆ

ในการจัดหายางรถ อะไหล่ และวัสดุอื่นๆ นั้น บริษัทจะทำการสั่งซื้อจากผู้จัดจำหน่ายที่อยู่ใน
Verder List โดยพิจารณาถึงคุณภาพ ราคา กำหนาดส่งมอบสินค้า และบริการหลังการขาย
ซึ่งเป็นการลดความเสี่ยงจากการพึ่งพิงผู้จัดจำหน่ายรายใดรายหนึ่ง
โดยจะจัดเก็บเป็นเอกสารเพื่อการตัดสินใจและขออนุมัติสั่งซื้อต่อไป ทั้งนี้
บริษัทมีการพึ่งพิงวัสดุสิ้นเปลืองและอะไหล่ต่างๆที่จัดหาได้ในประเทศทั้งหมด

3.4.5 การบรรเทาความเสียหายในกรณีที่เกิดอุบัติเหตุ

เนื่องจากบริษัทประกอบธุรกิจการให้บริการขนส่งสินค้า
โดยสามารถให้บริการขนส่งได้ทั้งประเภทวัตถุดิบอุตสาหกรรมและวัตถุอันตราย
ซึ่งในกรณีที่เกิดอุบัติเหตุในการขนส่งสินค้าโดยเฉพาะอุบัติเหตุที่เกิดกับการขนส่งสินค้าประเภทวัตถุอันตรายนั้น
อาจก่อให้เกิดความเสียหายขั้นรุนแรงได้ อย่างไรก็ตาม
บริษัทได้มีการเตรียมแผนสำหรับรองรับและบรรเทาความเสียหายในกรณีที่เกิดอุบัติเหตุฉุกเฉิน
โดยบริษัทได้มีการจัดเตรียมรถฉุกเฉินประจำทุกสาขา
ซึ่งรถฉุกเฉินแต่ละสาขาอาจมีลักษณะแตกต่างกันขึ้นอยู่กับลักษณะการให้บริการและประเภทสารเคมีที่ให้บริการขนส่งในสาขานั้นๆ

ทั้งนี้ ทีมรถฉุกเฉินประกอบด้วยทีมปฎิบัติการ (3 – 5 คน) ซึ่งเป็นเจ้าหน้าที่ความปลอดภัยของสาขา
และทีมสนับสนุน (ประมาณ 3 คน) ซึ่งจะจัดเสริมตามสถานการณ์โดยแบ่งเป็น ฝ่ายจราจร
ฝ่ายปฐมพยาบาล ฝ่ายซ่อมบำรุง ฝ่ายบำบัดฟื้นฟู และฝ่ายประชาสัมพันธ์ติดต่อประสานงาน เป็นต้น
ทั้งนี้ เจ้าหน้าที่ทุกคนเป็นพนักงานของบริษัทที่มีหน้าที่ประจำอยู่แล้ว
แต่เมื่อได้รับแจ้งเหตุจะวางมือจากงานประจำและเข้าปฏิบัติหน้าที่เพื่อระงับเหตุตามที่ได้วางแผนไว้
โดยมีขั้นตอนการปฏิบัติงาน คือ เมื่อศูนย์รับแจ้งเหตุได้รับการแจ้งเหตุฉุกเฉิน
จะรายงานต่อผู้อำนวยการระงับเหตุเพื่อวางแผนและประสานงานต่อให้กับทีมปฏิบัติงานเข้าระงับเหตุฉุกเฉิน
เช่น ระงับการรั่วไหล, เคลื่อนย้ายรถ, ขนถ่ายสารเคมี เป็นต้น
โดยมีทีมงานสนับสนุนคอยให้การช่วยเหลือตามความจำเป็น เช่น
ฝ่ายจราจรจะดำเนินการกั้นการจราจร ฝ่ายปฐมพยาบาลจะดูแลผู้บาดเจ็บเบื้องต้น
หรือฝ่ายซ่อมบำรุงจะช่วยเหลือในด้านเทคนิคถ้าทีมปฏิบัติการต้องการ

ทั้งนี้ บุคลากรในทีมทุกคนจะต้องผ่านการอบรมความรู้เกี่ยวกับสารเคมีที่ให้บริการทั้งหมด
เพื่อให้สามารถช่วยเหลือได้ทั้งอุบัติเหตุที่เกิดกับลูกค้าและกับตัวบริษัทเอง
โดยจะมีการซ้อมแผนของบริษัทกับลูกค้าประมาณปีละ 1 ครั้งตามที่ลูกค้าต้องการ
และมีการร่วมซ้อมแผนกู้ภัยกับจังหวัดของสาขาและจังหวัดใกล้เคียงตามที่ได้รับการร้องขอ

อนึ่ง การปฏิบัติการช่วยเหลือดังกล่าวข้างต้นจะยึดสถานที่เกิดเหตุเป็นหลัก
โดยทีมฉุกเฉินที่อยู่ใกล้ที่สุดจะเป็นผู้เข้าระงับเหตุ ซึ่งไม่จำกัดเฉพาะว่าเป็นอุบัติเหตุของสาขาใด
ทั้งนี้ ทีมฉุกเฉินสามารถขอกำลังสนับสนุนจากสาขาอื่นได้

3.5 ผลกระทบต่อสิ่งแวดล้อม

การให้บริการขนส่งอาจส่งผลกระทบต่อสิ่งแวดล้อมในเรื่องของมลภาวะทางอากาศอันเกิดจากควันจากท่อไอเสียของรถขนส่ง
ทั้งนี้ บริษัทได้ตระหนักถึงผลกระทบดังกล่าว
จึงได้มีการให้ความรู้เจ้าหน้าที่พนักงานในการดูแลและตรวจสอบสภาพรถอย่างสม่ำเสมอ
เพื่อให้เป็นไปตามกฎเกณฑ์ของหน่วยราชการ

3.6 สิทธิประโยชน์จากบัตรส่งเสริมการลงทุน จากคณะกรรมการส่งเสริมการลงทุน

- ไม่มี –

3.7 งานที่ยังไม่ส่งมอบ

- ไม่มี –